Pio Teek eis N$26 miljoen - Howe - Republikein
Tuesday, August 06th, 09:53:21
Pio Teek eis N$26 miljoen
Nuwe saak ­ingedien
13 June 2019 | Howe
Oudregter Pio Teek (72) is terug in die hof.
Dié keer met 'n siviele eissaak van N$26 miljoen teen agt partye wat sowat 14 jaar gelede betrokke was by die ondersoek teen hom en sy latere vervolging op klagte van onder meer die ontvoering en verkragting van twee minderjarige meisies.
Hy was in Desember verlede jaar eindelik 'n vry man toe die hooggeregshof in 'n bevinding van meer as 50 bladsye 'n appèl van die staat teen sy vryspreking van die hand gewys het.
Teek het toe aan Republikein gesê hoewel "geregtigheid in die hemel én op aarde geseëvier het", beplan hy nie om 'n siviele eis teen die staat te laat vaar nie.
'n Vorige siviele eis om skadevergoeding teen die minister van justisie en die ombudsman vir sy vervolging meer as 'n dekade gelede is verlede jaar deur regter Herman Oosthuizen van die hand gewys.
Die nuwe eis is ingedien teen die minister van veiligheid en sekuriteit, twee polisiebeamptes wat destyds by die ondersoek betrokke was, konst. Wilhelm Angula en ao. Johanna Haraes, die minister van justisie, die aanklaer-generaal adv. Martha Imalwa, asook die destydse adjunk-aanklaer-generaal adv. Danie Small en me. Innocentia Nyoni, wat vir die staat opgetree het, en die registrateur van die hoërhof.
Hy beskuldig die verweerders van ongerymdhede en onwettighede tydens sy vervolging, onbevoegde en kwaadwillige optrede en die growwe skending van sy reg op 'n regverdige en spoedige verhoor.
Die hooggeregshof het verlede jaar bevind die grondwetlike reg op 'n regverdige verhoor se doel is om te verseker onskuldige mense word nie verkeerdelik skuldig bevind nie.
Die manier waarop die polisie in 2005 die ondersoek hanteer het, is ook gekritiseer.
Die staat het destyds aangevoer Teek het die twee betrokke kinders naby die enkelkwartiere in Katutura opgelaai, na sy huis buite Windhoek geneem, hulle drank gevoer, pornografie gewys en verkrag.
Dié beweringe het Teek, wat op die kruin van sy loopbaan as waarnemende appèlregter was, tot 'n professionele val gebring.
Die hooggeregshof het in sy uitspraak gesê nóg die Grondwet nóg die polisiewet magtig die polisie om 'n misdaad teen enig­iemand op so 'n wyse te ondersoek dat hulle hoop dit sal tot 'n skuldigbevinding lei.
Teek voer in die eissaak aan van die polisiebeamptes wat by die ondersoek betrokke was, het erken hulle het onder eed gelieg en sleutelgetuienis verberg.
Hy sê dit het meegebring dat hy nie 'n regverdige, redelike, bevoegde en spoedige verhoor gehad het nie, dat hy ekonomiese skade gely het en sy geluk ingeperk is, en dat hy emosionele trauma en vernedering moes verduur.